<classify> SOKO la samaki wabichi, mboga na matunda la Bonanza katika Halmashauri ya Jiji la Dodoma limepata viongozi wapya katika uchaguzi mkuu uliofanyika mwishoni mwa wiki.Katika uchaguzi huo, Marwa Mabucha alichaguliwa kuwa Mwenyekiti baada ya kupata kura 196.Wengine waliochaguliwa ni Makamu Mwenyekiti, Fortunatus Keleta na kura kwenye mabano 119, Katibu wa soko, Dickson Mwesigwa 209, Katibu Msaidizi Hamisi Mbula 105 na Mtunza fedha, Elias Manikulu 286.Akizungumza na wafanyabiashara baada ya kuchaguliwa kuwa mwenyekiti, Mabucha aliwataka kuacha kufanya biashara kwa mazoea, badala yake waboreshe ili waweze kufikia malengo ya kujiinua kiuchumi ukizingatia kuwa hivi Dodoma ni makao makuu ya nchi na kuna ongezeko ya wakazi wanaohamia.Amewataka kuachana na biashara za mazoea ambazo hazina tija, badala yake wafanye kwa malengo ya kuinua mitaji yao ili waweze kupata mikopo ambayo itawawezesha kukabilina na wingi wa wateja wanaowahudumia.Pia amewataka kushirikiana kwa pamoja na halmashauri ili kuweza kuboresha soko hilo kwenye upande wa miundombinu yake na hatimaye kulifanya soko hilo kuwa la mfano kimazingira.Mwenyekiti aliyemaliza muda wake, Goya Magwai ameutaka uongozi uliochaguliwa kuwa na ushirikiano wa pamoja na wafanyabishara na halmashauri ya jiji ili waweze kuliboresha zaidi kibiashara kwa lengo la kuwahudumia wateja wao na waweze kukabiliana na changamoto zinazojitokeza.  <topic>: kitaifa 